ทริสตอง โด

ทริสตอง สมชาย โด (; 31 มกราคม พ.ศ. 2536) เป็นนักฟุตบอลไทยเชื้อสายฝรั่งเศส ปัจจุบันเล่นให้กับเมืองทอง ยูไนเต็ดในไทยลีก

ทริสตองเป็นหนึ่งในนักฟุตบอลฟุตบอลทีมชาติไทยรุ่นอายุไม่เกิน 23 ปี ที่คว้าเหรียญทองได้ในกีฬาซีเกมส์ 2015 ที่ประเทศสิงคโปร์ โดยยิงประตูให้ทีมชาติในทัวร์นาเมนต์ดังกล่าวได้ 2 ประตู จากตำแหน่งแบ็คขวา

 ประวัติ 
ทริสตอง โด เกิดเมื่อวันที่ 31 มกราคม พ.ศ. 2536 บิดาชื่อ สมชาย โด เป็นลูกครึ่งไทย-เวียดนาม ส่วนมารดาเป็นชาวฝรั่งเศส ปู่ของทริสตองอพยพมาจากประเทศเวียดนามสู่ไทยตั้งแต่ยังเด็ก ก่อนจะย้ายครอบครัวไปยังปารีส ประเทศฝรั่งเศสในเวลาต่อมา

 การเล่นทีมชาติ 
ทริสตอง โด สามารถเลือกเล่นให้กับทีมชาติได้ถึง 3 ชาติ คือทีมชาติฝรั่งเศส, ทีมชาติเวียดนาม และทีมชาติไทย ในที่สุดทริสตองก็เลือกเล่นให้กับทีมชาติไทย โดยติดทีมชาติจากทีมชาติไทยชุดซีเกมส์ ภายใต้การคุมทีมของโชคทวี พรหมรัตน์ ในการแข่งขันกีฬาซีเกมส์ 2015 ที่ประเทศสิงคโปร์ โดยในการแข่งขันซีเกมส์ 2015 ทริสตองที่เล่นในตำแหน่งแบ็คขวา สามารถขึ้นมายิงได้ 2 ประตูในนัดที่แข่งกับทีมชาติบรูไนและทีมชาติเวียดนาม โดยเขามีส่วนสำคัญช่วยให้ทีมชาติไทยชุดซีเกมส์คว้าเหรียญทองไปครองได้สำเร็จ

เดือนกันยายน พ.ศ. 2558 ทริสตอง โด ถูกเรียกตัวให้ลงเล่นทีมชาติไทยชุดใหญ่เป็นครั้งแรก โดยเขาได้ลงเล่นให้กับทีมชาติไทยชุดใหญ่นัดแรกในการแข่งขันกระชับมิตรกับทีมชาติอัฟกานิสถาน เมื่อวันที่ 3 กันยายน พ.ศ. 2558 ที่ราชมังคลากีฬาสถาน โดยสามารถพาทีมชาติไทยชนะไป 2–0 ก่อนจะได้ลงเล่นในฟุตบอลโลก 2018 รอบคัดเลือก โซนเอเชีย รอบที่ 2 กลุ่ม เอฟ โดยเริ่มนัดแรกในการแข่งขันกับทีมชาติอิรัก จบเกมเสมอกันที่ 2–2 แบ่งแต้มกันไปทีมละ 1 คะแนน

 เกียรติประวัติ 
โปลิศ เทโร
 ไทยลีกคัพ: 2557

เมืองทอง ยูไนเต็ด
 ไทยลีก: 2016
 ไทยลีกคัพ (2): 2016, 2017
 Thailand Champions Cup: 2017
 Mekong Club Championship: 2017

ทีมชาติไทย U-23
 ซีเกมส์: 2015

ทีมชาติไทย
 ฟุตบอลชิงแชมป์แห่งชาติอาเซียน (2): 2559, 2563

 อ้างอิง 

แหล่งข้อมูลอื่น
 Profile at Soccerway


หมวดหมู่:ชาวไทยเชื้อสายฝรั่งเศส
หมวดหมู่:ชาวไทยเชื้อสายเวียดนาม
หมวดหมู่:ผู้เล่นสโมสรฟุตบอลเมืองทอง ยูไนเต็ด
หมวดหมู่:ผู้เล่นสโมสรฟุตบอลแบงค็อก ยูไนเต็ด
หมวดหมู่:ผู้เล่นในไทยลีก
หมวดหมู่:นักฟุตบอลทีมชาติไทย
หมวดหมู่:นักฟุตบอลชายชาวไทย
หมวดหมู่:ผู้เล่นในเอเชียนคัพ 2019
หมวดหมู่:ชาวฝรั่งเศสเชื้อสายไทย